
A médiatudatosság oktatása a 2020-as NAT-ban

A kutatás célja a magyar középiskolai tanártársadalom médiatudatosságához kötődő kompetenciáinak felmérése volt.
A digitalizálódást követő világban a médiatudatosság fontossága évről-évre növekszik. A 2020-as magyar Nemzeti alaptantervben a médiatudatosság oktatásának kereszttantervi jellege kihangsúlyozódik, mivel a médiaórák magukban már nem tudják lefedni a kompetenciaterületet. Ahhoz, hogy ez a rendszer működni tudjon, fontos, hogy az oktatók magas szintű médiaműveltséggel rendelkezzenek, mivel így lesznek csak képesek a megfelelő tudásátadásra. Bár a Covid19-világjárvány alatt bevezetett digitális tanrend pozitív tapasztalatokhoz vezetett a médiakompetenciák terén, digitális bevándorló révén a magyar tanárok nem feltétlenül rendelkeznek a megfelelő médiatudatossági ismeretekkel ahhoz, hogy azok oktatásának kereszttantervi megközelítése működni tudjon.
Feltételeztem, hogy a magyar középiskolai közoktatásban dolgozó pedagógusok többsége nem rendelkezik azokkal a kompetenciákkal, melyek a médiatudatosságra történő nevelés kereszttantervi elemkénti kezelését lehetővé tennék.
A releváns szakirodalom feldolgozása után az adatok gyűjtése online űrlap segítségével, hólabda módszerrel történt. Az indikatív jellegű felmérés három részből épül fel: szocio-demográfiai kérdések, médiatudatosságra vonatkozó kérdések, IKT-eszközök használatára vonatkozó kérdések.
A kérdőívet kitöltő tanárok médiatudatossági kompetenciáinak szintje saját megítélésük alapján magas, a médiaműveltség és az életkor között átfogó összefüggést nem találtam. A tanárok nagy része fontosnak tartja a médiaoktatást a középiskolákban, ami a kitöltések idején az intézmények több mint felében folyt. A tanárok tudatosan választják meg az általuk használt IKT-eszközöket, megfigyelhető volt a különböző szakok preferenciája weboldalak és alkalmazások szerint.
A magyar középiskolai tanártársadalom készen áll a médiatudatosság kereszttantervi megközelítésben történő oktatására. Ezt alátámasztja a kitöltők magas médiaműveltsége és tudatos IKT-eszközhasználata.



